Jos ei heiliä helluntaina, ei koko kesänä – eikä muulloinkaan. Toimittaja Pasi Peiponen lähti itärajan 6-tielle ja löysi kuusi tarinaa poikamiesten elämästä, rakkaudesta, seksistä ja heilin kaipuusta. Juttu on julkaistu vuonna 2017.

Naurun vai epätoivon aihe?

Kesäteattereiden ja television ikuinen hilpeyden aihe - maaseudun hölmöläisen oloiset poikamiehet, peräkammareiden alkoholisoituneet aikamiespojat resupekka-lookissa.

Kuva on yksipuolinen, kapea ja myös vaiettu.

Kyseessä on suomalainen ilmiö, josta kaikki tietävät ja ovat joskus kuulleet, silti siitä puhutaan hyvin vähän. Näin sanoo Väestöliiton johtaja, tutkimusprofessorin Anna Rotkirch.

Ilmiöön liittyy tietty stigma, jota vähätellään ja ohitetaan.

– Voisi sanoa, että kaikista väestöryhmistä juuri köyhimpien miesten puolison ja perheellistymisen kaipuusta puhutaan kaikkein vähiten, vaikka se koskettaa erittäin monta, Rotkirch sanoo.

Köyhyys, heikko tulotaso ja lapsettomuus ovat poikamiesilmiön yksi puoli.

Entä työssäkäyvät, toimeentulevat ja itsenäiset Itä-Suomen poikamiehet, joilla ei silti ole seurustelukumppania tai puolisoa?

Nainen, seurustelu, läheisyys ja seksi - ja kaikkien näiden puute.

Tämä valokuvamatka on itsenäisten itäsuomalaisten poikamiesten tarina.

Sutki, Hammaslahti, Pohjois-Karjala

Sutki: Olen ollut kymmenkunta vuotta poikamiehenä. Kyllähän täällä naisia on, vaan sen pitäisi olla varmaan niille jonkun prinssin. Pasi Peiponen / Yle

Sutki: On minulla ollut suhteita. Niitä naisia vaan pitäisi koko ajan paijata. Heti pannaan käsiraudat käteen. Sekin on paha. Minulla on muutakin harrastusta. Pasi Peiponen / Yle

Naiset kun vähän rimmoo laskisivat alaspäin. Oma rima? Nainen ei saa olla mikään mummonen. Sutki, Hammaslahti

Sutki: Monikaan nainen ei ymmärrä tätä rallihommaa. Ollaan pajalla, ja viikonloppuisin on kilpailut. Sitä pitäisi vaan olla kotona. Pasi Peiponen / Yle

Sutki: Vanhemmiten seksin tarve? Virkeenä on pysytty vielä. Samat ovat tarpeet. Ei ne muutu miehellä iän myötä. Pasi Peiponen / Yle

Klasu, Saari, Etelä-Karjala

Klasu: Olen tällä hetkellä poikamies. Meidän alueella nuoret naiset lähtevät kaupunkiloihin hakemaan kumppania. Täällä kun on työpaikkojen saanti hirmuisen kiven takana Pasi Peiponen / Yle

Klasu: Minulla oli alkoholiongelma ja kun juomisen lopetin, jäivät myös baarit. Jos baarista löydät naisen, ja itse kun en halua juopotella – se on niin ristiriitaista. Pasi Peiponen / Yle

Klasu: Minä olen huono käyttämään tietokoneita, en ole netin deittisivuilta etsinyt seuraa. Harrastukset pitävät niin kiireisenä, voimailu, metsästys ja ammunta. Pasi Peiponen / Yle

Kadunko että jätin baarit? En, päinvastoin. Se on ollut voimavara tässä elämässä. Juopotteluun en halua enää ikinä palata – vaikka en ole löytänyt naissuhdetta. Klasu, Saari

Klasu: Läheisyyden, seksin puute? Olen jo niin pitkään ollut poikamiehenä, ettei se ole kipeä asia – mutta kyllä sitä tarvitsisi kumppanin vierelle. Sellainen melankolinen tunne on toisinaan, joutuuko olemaan yksin. Pasi Peiponen / Yle

Naimattomat miehet Suomessa Vuonna 2016 koko väestöstä aikuisia (19–70-vuotiaita) miehiä joilla ei ole perhettä (ei omia lapsia tai aviopuolisoa) oli 29,6%. 30–50-vuotiaista miehistä (elämänkulussa perheellistymisen ydinvaihessa) vailla lapsia tai puolisoa oli 26,7 prosenttia. Joka toinen 20–29-vuotias suomalainen elää kunnissa, joissa on enemmän sen ikäisiä miehiä kuin naisia. Tätä ilmenee suhteessa eniten maaseudulla, Itä- ja Pohjois-Suomessa. Lähde: Väestöliitto.

Matti, Lappeenrannan tori, Etelä-Karjala

Matti: Olen poikamies, naimaton. Kotipitäjässäni Lemillä on paljon poikamiehiä ja todella vähän naimattomia naisia. Se on järkyttävä se suhde. Oman ikäluokkani vapaita naisia ei ole yhtään Lemillä. Pasi Peiponen / Yle

Matti: Olen kokenut itse kantapään kautta, kun en ole kelvannut muutaman seurustelukumppanin vanhemmille tai sisaruksille. Tunnen siitä surua ja suuttumusta, molempia. Pasi Peiponen / Yle

Maalle kyllä varmaan joku pyrkii ja haluaa tulla mutta todellisuudessa – onko monestakaan naisesta maatalon emännäksi? Matti, Lemi

Matti: Olisi kiva pitkän työpäivän jälkeen, että kotona olisi joku tekemässä ruokaa tai ruoka olisi edes valmista. Sesonki ja kiireaikoina sitä ei tule syötyä kuin aamulla ja myöhään illalla tai yöllä. Eikä niin terveellisesti. Pasi Peiponen / Yle

Matti: Sitä on tullut itselleen jääräksi. Vaikka kontakteja on paljonkin, se vaimon etsiminen…sitä on tullut ronkeliksi. Iän myötä oma vaatimustaso on noussut. Pasi Peiponen / Yle

Tommi, Kouvola, Kymenlaakso

Tommi: Ei mitään sutinoita tällä hetkellä, olen täysin poikamies. Naisen luonne on tärkein. Naisen ulkonäköön pystyy vaikuttamaan paljon enemmän kuin luonteeseen. Mihinkä tiikeri raidoistaan pääsee? Pasi Peiponen / Yle

Tommi: Olen tavannut aika monta naista, joilla itsetunto ei ole hyvä, ovat epävarmoja itsestään. Näytänkö hyvältä, olenko liian lihava? Ulkonäkö ja paino, niistä kannetaan suurinta painetta. Pasi Peiponen / Yle

Tommi: Kymenlaaksossa naiset ovat tosi sosiaalisia. Huomaavaisia, ystävällisiä. Naisten kanssa on täälläpäin helppo jutella asiasta kuin asiasta kun pääsee niiden kanssa juttuun. Pasi Peiponen / Yle

Läsnäolo on aika tärkeä juttu. Sitä naiset arvostavat. Tommi, Kouvola

Tommi: Kesällä ajatukset pyörivät pesäpallossa. Talven pimeinä iltoina saattaa miettiä, miksi minä olen yksin. Naisetkin ovat osaltaan vaativia. Miehen ulkonäkö on yksi tekijä, se ei ole tärkein, vaan naisen huomioonottamisessa on se juttu. Pasi Peiponen / Yle

Jarmo, Koria, Kallioniemen tanssilava, Kymenlaakso

Jarmo: Sinkku tai poikamies, kumpi vaan. Olen oikein halukas ja perso naisille. Minä en lopeta koskaan naisen etsimistä. Jatkan niin kauan kuin jalat kantaa ja pää toimii. Pasi Peiponen / Yle

Jarmo: Tanssimisessa tulee välitön kontakti naiseen. Voit vaihtaa sanasen tai pari aivan kasvotusten. Naiset vaistoavat täällä päin Suomea, jos mies osaa tanssia. Se on aika iso plussa. Pasi Peiponen / Yle

Tinderit ja muut nettideitit? Minä vinttaan kinttaalla seuranhakupalstoille. Minä olen muumio – minulla ei ole kotona edes tietokonetta! Jarmo, Kallioniemen tanssilava

Jarmo: Seksin, läheisyyden puute ei tunnu hyvältä. Se painaa. On ikävää olla monta vuotta ilman naista. Se on kaikkein suurimpia asioita, olla ilman juttelua ja erotiikkaa. Pasi Peiponen / Yle

Jarmo: Ollaanko me oikeastaan onnellinen kansa? Yksinäisyys lisääntyy koko ajan. Kaikki ei ole kaunista ja hyvää. Mittauksissa Suomi on hyvä maa – ei se niin ole. Pasi Peiponen / Yle

Kimmo, Elimäki, Kymenlaakso

Kimmo: Naisasiat ovat vähän rempallaan. Olen eronnut ja sinkku. Olin naimisissa 13 vuotta. Lehmiä ja hevosia voi omistaa mutta ei ihmistä. Pasi Peiponen / Yle

Kimmo: Elimäki on kuoleva paikka. Kaikki on Kouvolassa. Tässä baarissa sinkkunainen on harvinaisuus. Kyllä tämä on niin poikavoittoista kuin olla ja voi. Pasi Peiponen / Yle

Kimmo: Nykynaiset on vaativia. Miehellä pitää olla näköä, kokoa ja rahaa. Jos on rahaa niin on naisiakin. Persaukisella ei ole naisia. Olen jutellut tästä monen äijän kanssa. Pasi Peiponen / Yle

Kimmo: Seksielämä pienessä kylässä? Se on niin hiljaista että tekisi mieli kiljaista. Pasi Peiponen / Yle